Οι ακόλουθες στρατηγικές μπορούν να αποτρέψουν τις εκρήξεις θυμού:
Καθιερώστε μία ρουτίνα. Μία συνεπής ρουτίνα ή πρόγραμμα θα βοηθήσει το παιδί να αντιληφθεί τι να περιμένει και θα του δώσει μία αίσθηση ασφάλειας.
Γίνετε εσείς το πρότυπο. Τα παιδιά παρατηρούν διαρκώς τη συμπεριφορά των γονέων. Εάν το παιδί διαπιστώσει ότι διαχειρίζεστε το θυμό και τη δυσαρέσκεια με ηρεμία, είναι πιο πιθανό ότι θα μιμηθεί τη συμπεριφορά σας όταν βιώνει αρνητικά συναισθήματα.
Δώστε στο παιδί επιλογές. Όταν το επιτρέπουν οι περιστάσεις, δώστε αρκετές επιλογές στο παιδί σας και αφήστε το να διαλέξει. Αυτό θα του δώσει την αίσθηση ότι έχει κάποιου είδους έλεγχο της κατάστασης.
Βεβαιωθείτε ότι το παιδί τρέφεται σωστά και κοιμάται επαρκώς. Αυτό θα βοηθήσει στην πρόληψη εκρήξεων θυμού που προκαλούνται από κόπωση και ευερεθιστότητα.
Αξιολογήστε τις καταστάσεις. Μην τσακώνεστε για ασήμαντα πράγματα, όπως ποια ρούχα προτιμά το παιδί να φορέσει. Περιορίστε τον αριθμό των φορών που λέτε τη λέξη «όχι».
Προσέξτε τον τόνο της φωνής σας. Εάν θέλετε το παιδί να κάνει κάτι, θα πρέπει να ακούγεται σαν πρόσκληση και όχι σαν απαίτηση.
Με την πάροδο του χρόνου θα μάθετε ποιες στρατηγικές δρουν καλύτερα στο παιδί σας.